龍鶴禱雨
作者：馮時行
朝代：宋

paragraphs: 地靈丘壑邃，危路入紫煙。
藤蘿閟尺水，中有龍潛淵。
青曦弄驕暉，紹興丙辰年。
嗷嗷周餘民，生理諒難全。
令尹謝不敏，來上天公牋。
一念如絲芒，已斡造化權。
夜半雷繞山，雨出山之巔。
凌晨眺四郊，草木亦欣然。
民戴神之休，次謂令尹賢。
賢則吾豈敢，庶逭失職愆。
甲兵久不洗，風霾漲塵寰。
茲事非神助，誰其蕩腥羶。
物極理必反，否泰如循環。
神龍儻有意，速起飛九天。